भाजपा के वरिष्ठ नेता आ मंत्री नंदकिशोर यादव बुधवार के राष्ट्रीय जनता दल (राजद) प जोरदार निशाना सधए। प्रतिपक्ष के नेता तेजस्वी यादव के ओ आरोप प जवना में उ कहले रहले कि बिहार में उद्योग नईखे आवत, के जवाब में नंदकिशोर यादव कहले कि हमरा बहुत अचरज होखता कि जवन लोग के शासनकाल के दौरान बिहार में उद्योग बंद हो गईल, दस हजार से जादे व्यापारी बिहार छोड़ के इहां से चल गईले, ओ राजद के लोग आज बिहार में उद्योग धंधा के बात करतारे।
नंदकिशोर यादव कहले कि साफ तौर प दिखाई देता कि राजद के लोग के मोदी फोबिया हो गईल बा। इ लोग मोदी फोबिया से ग्रसित हो गईल बाड़े। उ कहले कि प्रधानमंत्री नरेंद्र मोदी जी के कुछूओ बिगड़े वाला नईखे। उ कहले कि राजद के लोग खतम हो जईहे, लेकिन मोदी जी के सिक्का देश में चलत रही।
याद रहे कि बुधवार के बिहार विधानसभा अवुरी विधान परिषद् में पेश बिहार औद्योगिक क्षेत्र विकास प्राधिकार (संशोधन) विधेयक, 2017 के प्रावधान के तहत उद्योग लगावे के नाम प लिहल जमीन प तीन साल के भीतरी उद्योग लगावल जरूरी बा, अयीसन ना होखला प सरकार ओ जमीन के आवंटन रद्द करत दोसर केहु के दे सकेले।
बुधवार के विधानमंडल के दुनो सदन से पारित भईल ए संशोधन विधेयक में बिहार औद्योगिक क्षेत्र विकास प्राधिकार (बियाडा) के जमीन प नजर राखे खाती औद्योगिक क्षेत्र प्रबंधन समिति बनावे के भी प्रावधान बाटे। हालाँकि विधेयक के कुछ प्रावधान प विपक्ष कड़ा आपत्ति जतावत ए विधेयक प चर्चा के दौरान दुनो सदन के कार्रवाई के बहिष्कार कईलस।
विधेयक पर चर्चा के दौरान नेता प्रतिपक्ष तेजस्वी प्रसाद यादव आ सरकार के वरिष्ठ मंत्री नंदकिशोर यादव के बीच नोकझोंक भईल, जेकरा बाद विपक्षी दल के सदस्य सदन से बहरी निकल गईले। विपक्ष के गैर मौजूदगी में सत्ता पक्ष के ध्वनिमत से ए संशोधन विधेयक के पारित घोषित क दिहल गईल।
bho_Deva bho_Deva bho_Deva bho_Deva bho_Deva